作者:杜甫
標題:贈鄭十八賁
內容:溫溫士君子，令我懷抱盡。靈芝冠眾芳，安得闕親近。遭亂意不歸，竄身跡非隱。細人尚姑息，吾子色愈謹。高懷見物理，識者安肯哂。卑飛欲何待，捷徑應未忍。示我百篇文，詩家一標準。羈離交屈宋，牢落值顏閔。水陸迷畏途，藥餌駐修軫。古人日以遠，青史字不泯。步趾詠唐虞，追隨飯葵堇。數杯資好事，異味煩縣尹。心雖在朝謁，力與願矛盾。抱病排金門，衰容豈為敏。